Shoppingcentret Metropol i Hjørring havde håbet på at få dispensation til at åbne igen tirsdag, men butikkerne i centret må vente otte dage endnu på at byde kunderne indenfor.

Tirsdag må mindre indkøbscentre åbne igen efter flere måneders nedlukning, men den kategori tilhører shoppingcentret Metropol i Hjørring ikke, og derfor må butikkerne i centret holde lukket lidt endnu. Stormagasiner og større indkøbscentre med et areal på over 15.000 kvadratmeter får nemlig først lov at byde kunderne indenfor igen fra den 21. april. - Det er vi rigtig frustrerede over. Vi er klart bedst til at holde åbent, og vi havde håbet, at vi kunne åbne fra i dag ved at lukke førstesalen af. Vi har også nogle spisesteder, som skal holde lukket, og når man tager de arealer fra, så kommer vi faktisk under grænsen på de 15.000 kvadratmeter, siger Sten Nygaard, der er formand for Centerforeningen i Metropol. Otte dage betyder noget Sten Nygaard erkender, at der er nødt til at være en plan for, hvilken rækkefølge samfundet skal genåbnes i, og han forstår derfor også godt, at Metropol ikke har fået dispensation til at åbne allerede tirsdag. Han mener dog ikke, at det er uden betydning, at centret må vente yderligere otte dage på at åbne. - Det betyder selvfølgelig en del omsætningsmæssigt, men det handler nok lige så meget om, at vi har ventet så længe nu og endelig kan se målstregen, og så vil vi bare gerne i gang hurtigst muligt, siger Sten Nygaard. Metropol er klar til at åbne i næste uge, hvor der fortsat bliver taget højde for corona-restriktionerne. Det betyder blandt andet, at kunderne skal gå i højre side på gangene, at der er masser af spritdispensere og at der er coronavagter, som guider kunderne. - Vi glæder os til at få masser af kunder i centret igen fra den 21. april, fastslår Sten Nygaard.